Csíkszereda Megyei Jogú Város önkormányzati testülete a 2019. szeptember 27-ei havi soros ülésén fogadta el a 65. év feletti személyek számára a háztartási melegvíz-szolgáltatás költségéhez való önkormányzati hozzájárulásról szóló határozatot. A havi legtöbb 40 lej értékű támogatás igényléséhez szükséges típuskéréseket a lakástulajdonosi társulások vezetői átvehetik 2019. október 14-től a Közüzemek Rt. székhelyén.
A távhőszolgáltatási rendszeren levő tömbházak melegvíz-szolgáltatása ellenértékéhez való önkormányzati hozzájárulást a 2019. november 1. és 2020. március 31. közötti időszakra igényelhetik mindazon csíkszeredai személyek, akik:
– tulajdonosi vagy társtulajdonosi státussal rendelkeznek a lakás fölött, amelyre a támogatást igénylik és nincsen tulajdonaikban – sem a velük egy háztartásban élők tulajdonában – más ingatlan (lakás) Románia területén;
– a lakás hőellátása – háztartási melegvíz és fűtés – a központi távhőszolgáltatási rendszeren keresztül történik, egészében és kizárólagosan;
– napirenden vannak a víz, csatornázás, köztisztaság, fűtés szolgáltatásaira járó közös költség, illetve a helyi költségvetés irányába az adók és illetékek befizetésével, a késedelmi és a büntetőkamatokat is beleértve;
Mindazoknak, akik már betöltötték a 65. életévüket, csak egyszer kell kérést letenniük. Azok a személyek pedig, akik időközben válnak jogosulttá (betöltik a 65. életévüket), a 2020. március 31-ig tartó időszak hátralevő hónapjaira igényelhetik a támogatást. Későbbi igényléseket a megelőző hónap 24-ig kell benyújtani.